Russiske Medvedi var for stærke for AaB Håndbold, der er tætpå at have udspillet sin rolle i Champions League.

AaB Håndbold er tæt på et farvel til Champions League, efter at træner Peter Bredsdorff-Larsens mandskab søndag tabte med 30-38 til russiske Chehovski Medvedi. Bredsdorff-Larsen har dog ikke opgivet håbet om, at AaB kan kæmpe sig op fra sjette- og sidstepladsen i gruppe C til videre avancement. - Muligheden eksisterer stadigvæk. Det kræver en fantastisk kamp af os i næste weekend i Minsk og i hjemmekampen mod Pick Szeged. Vi tror på, at det kan lade sig gøre, fastslår AaB-træneren. Med to kampe tilbage af gruppespillet er AaB tre point fra den fjerdeplads, der vil sikre holdet videre deltagelse i Champions League. I søndagens opgør mod favoritterne fra Chehovski Medvedi gik det allerede skævt i begyndelsen, og de russiske gæster kunne gå til pause med en føring på 15-19. - Vi kom med alt, hvad vi havde. Efter en dårlig start, fik vi spillet os op og matcher dem, men de er foran med flere mål, end de burde. - I anden halvleg leverer vi ikke det, der skal til. Vi havde store problemer angrebsmæssigt efter pausen, og når de samtidig scorer 19 mål, så går det ikke, fortæller Peter Bredsdorff-Larsen.